REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/51-19

9. april 2019. godine

B e o g r a d

ZAPISNIK

39. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 27. MARTA 2019. GODINE

Sednica je počela u 14 časova i 4 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Zoran Bojanić, Snežana R. Petrović, Ana Čarapić i Gorica Gajić.

Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Marija Jevđić (zamenik člana Odbora Vojislava Vujića).

Sednici nisu prisustvovali članovi Odbora: Tomislav Ljubenović, Branislav Mihajlović, Dejan Nikolić, Vladimir Marinković, Ivan Kostić i Zdravko Stanković, niti njihovi zamenici.

Sednici su, na poziv predsednika, prisustvovali dr Miloje Obradović, predsednik Komisije za zaštitu konkurencije (KZK), Čedomir Radojčić, član Saveta KZK, dr Veljko Milutinović, član Saveta KZK, Marko Obradović, član Saveta KZK, Mirjana Mišković Vukašinović, član Saveta KZK, Gordana Lukić, rukovodilac Sektora za ispitivanje koncentracija, Jelena Mladenović, rukovodilac Sektora za utvrđivanje povreda konkurencije, Mirjana Milovanović, rukovodilac Sektora KZK za materijalno-finansijske poslove, dr Siniša Milošević, rukovodilac Sektora KZK za ekonomske analize, Miroslav Đošić, rukovodilac Sektora za pravne poslove, Tamara Bakalović, viši savetnik i Nebojša Milenković, specijalni savetnik sektora za ispitivanje koncentracije.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o radu Komisije za zaštitu konkurencije za 2017. godinu (10 broj 02-431/18 od 26. februara 2018. godine);
2. Razmatranje Izveštaja o radu Komisije za zaštitu konkurencije za 2018. godinu (10 broj 02-338/19 od 28. Februara 2019. godine);
3. Razno.

Pre prelaska na rad prema utvrđenom dnevnom redu, Odbor je jednoglasno prihvatio predlog predsednika da se da se objedini rasprava o prve dve tačke dnevnog reda, a da se glasanje obavi o svakoj tački dnevnog reda pojedinačno.

Prva i druga tačka- **Izveštaj o radu Komisije za zaštitu konkurencije za 2017. godinu; Izveštaj o radu Komisije za zaštitu konkurencije za 2018. godinu**

Odbor je razmotrio Izveštaj o radu Komisije za zaštitu konkurencije za 2017. godinu i Izveštaj o radu Komisije za zaštitu konkurencije za 2018. godinu i podneo Predloge zaključka Narodnoj skupštini.

U uvodnom izlaganju, doc. dr Miloje Obradović, predsednik Komisije za zaštitu konkurencije, istakao je da Komisija za zaštitu konkurencije (KZK) dostavlja izveštaje o radu u skladu sa Zakonom o zaštiti konkurencije. U izveštajima su dati ključni elementi funkcionisanja KZK. Od 29. oktobra 2014. godine kada je Narodna skupština donela odluke o izboru predsednika KZK i o izboru članova Saveta KZK, zahtev Evropske komisije je bio da se pojača administrativni i institucionalni kapacitet Komisije. Kapaciteti KZK su povećani i poslednje dve godine KZK je koncentrisana na efikasnu i efektivnu primenu Zakona o zaštiti konkurencije i sprovođenje Zakona. Zaštita konkurencije je jedan od bitnih segmenata ekonomskog i privrednog sistema jedne zemlje i odluke KZK u Srbiji se donose u cilju jačanja ekonomskog i privrednog ambijenta. Nije slučajno što je Srbija primamljiva za strane i domaće investicije. Prema poslednjem izveštaju Evropske komisije o napretku Srbije u evropskim integracijama, KZK je u zaštiti konkurencije lider u regionu i može se poredi sa komisijama u visoko razvijenim zemljama Evropske unije. Mišljenje i stavovi KZK se cene u Federalnoj antimonopolskoj službi, italijanskoj, rumunskoj i korejskoj komisiji. Srpska Komisija sarađuje sa najboljim komisijama. Ono što je obeležilo 2017. i 2018. godinu je administrativni i institucionalni kapacitet Komisije, koji je na zavidnom nivou uz blagi organski rast, zahvaljujući Narodnoj skupštini i njenim radnim telima, čije su odluke omogućile zapošljavanje u Komisiji i pronalaženje adekvatnog poslovnog prostora u državnom vlasništvu. KZK trenutno ima uslove za nesmetani rad. Finansiranje je stabilno, na finansijski plan saglasnost daje Vlada u skladu sa rokovima predviđenim zakonom. Komisija se finansira iz sopstvenih prihoda od taksi, a suficit se uplaćuje u budžet Srbije. Kada je reč o aktivnostima u procesu pristupanja EU, u izveštajima je navedeno da će Poglavlje 8. biti otvoreno sledeće godine, kroz aktivnu saradnju KZK sa Komisijom za kontolu državne pomoći. Predstavnici KZK učestvuju u timovima za Pregovračko Poglavlje 5. - Javne nabavke, Poglavlje 23. – Pravosuđe, Poglavlje 10. - Informaciono društvo i mediji, Poglavlje 14. – Transport i Poglavlje 15. - Energetika. Kada je reč o izveštajima o predmetima, što se tiče povreda konkurencije, u potpunosti se primenjuje Zakon, i koriste se svi instituti predviđeni Zakonom, kao što je pokajnički program, tako da Komisija može da se pohvali da se predmeti prezentuju i u zemljama Evrope. Na tržištu je povećan nivo koncentracija, odnosno broj koncentracija je rezultat aktivnog rada Komisije. Veći broj koncentracija daje signal da su privredne i ekonomske aktivnosti pojačane, da je primamljiv ekonomski i privredni sistem i da su kretanja i dešavanja na tržištu intenzivna. Najaktivnije kompanije u delu koncentracija su kompanije iz Nemačke, Austrije, Holandije, Francuske i SAD. Sudska kontrola je bitan segment politike i prava zaštite konkurencije. Komisija aktivno sarađuje sa Pravosudnom akademijom u obučavanju sudova, koji su karika koja mora da se ojača. Oblast zaštite konkurencije je složena i specifična mešavina prava i ekonomije i još uvek nedovoljno poznata u našem pravnom sistemu. Poseban segment u okviru Izveštaja su mišljenja KZK data na zakonska i podzakonska akta, koja KZK priprema u saradnji sa državnim organima i organizacijama, regulatornim telima i nezavisnim institucijama. Izuzetan napredak je ostvaren u oblasti sektorskih analiza tržišta. U obrazloženjima predmeta koji se nalaze u radu KZK su ozbiljne ekonomske analize tržišta, kao što su analize tržišta nafte, maloprodaje računaske opreme i softvera, maline, sportske obuće, opreme za bebe, cementa, šećera, ulja. Unapređena je saradnja sa državnim organima, kroz određene predmete koje drugi državni organi dostavljaju na mišljenje. Potpisan je Protokol o saradnji sa Upravom carina, a u pripremi je Protokol o saradnji sa Poreskom upravom. Evropska komisija je dala saglasnost da Beograd bude regionalni centar za zaštitu konkurencije za Zapadni Balkan, koji obuhvata i članice EU Hrvatsku i Sloveniju. Istakao je da je cilj KZK kreiranje konkurentskog tržišta na kome će učesnici povećati svoju produktivnost, inovativnost i investicije, što će rezultirati rastom i razvojem i povećanjem životnog standarda svih građana Srbije.

Čedomir Radojičić, član Saveta KZK, ukazao je da se poslednje dve godine ulagalo u najveći kapital koji Komisija ima, a to je ulaganje u zaposlene. Povećan je broj zaposlenih, intezivirana su ulaganja u njihovu dodatnu edukaciju što je garancija kvalitetnijeg rada. Administrativni kapacitet KZK nije samo brojčano uvećan nego i kvalitativno. U strukturi zaposlenih je 21 pravnik, od kojih je 17 završilo postdiplomske studije, jedan je doktor pravnih nauka, četiri su magistri, a 12 pravnika je sa položenim pravosudni ispitom. Od ukupnog broja ekonomista, dvoje zaposlenih su doktori nauka i dvoje magistri. Neki od njih učestvuju na međunarodnim takmičenjima u pisanju stručnih radova i jedna zaposlena je osvojila prvo mesto na međunarodnom takmičenju. To je odličan rezultat za Srbiju i Komisiju, to je kapital u koji se ulaže i u koji se veruje. To je ocena svetskih eksperata koji su podsetili da obično treba 20-tak godina da jedno telo optimalno funkcioniše, a ocena je za srpsku komisiju da je u tome uspela za 13 godina. Istakao je da su korišćena najbolja iskustva drugih antimonopolskih komisija.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* na kojim je tržištima koja se prate bilo najviše problema, na tržištu nafte, dečjih igračaka ili nekom drugom;
* u kojim oblastima je KZK najčešće intervenisala, imajući u vidu da je opasnost od monopola na malom tržištu velika.

Izneto je mišljenje da je ovakvo telo potrebno kada je zaštita konkurencije na tržištu u pitanju, kao i da su izveštaji sveobuhvatni, sadržajni i da je potrebno vreme da se detaljno proanaliziraju.

Ministvo trgovine, turizma i telekomunikacija priprema novi zakon koji reguliše ovu materiju i izneto je mišljenje da će unapređena zakonska rešenja olakšati rad KZK. Ocenjeno je da su postavljeni visoki standardi i će i očekivanja od KZK u zaštiti konkurencije biti veća, za dobrobit građana i potrošača.

U odgovoru na postavljena pitanja i iznete ocene i mišljenja, doc. dr Miloje Obradović je izneo da je monopol lakše kontrolisati kad postoji monopolski položaj, koji nije zabranjen, ali je zabranjena zloupotreba monopolskog položaja. Veću opasnost predstavljaju dogovori oko cena i karteli, dogovori za učešće na tenderima za javne nabavke i da je to mnogo teže otkriti. Rade se uviđaji i takvi se vidovi zloupotreba otkrivaju. Izneo je da ima dosta i neznanja šta je zaštita konkurencije, koja su pravila i procedure i da na tome mora da se radi. Strane kompanije su obučenije i imaju više iskustva i znanja, veštije su i mora se raditi sa Privrednom komorom Srbije i ministarstvima i uložiti trud da se objasni i državnim i privatnim domaćim kompanijama šta je zloupotreba položaja na tržištu i da je podložna sankcijama. Domaće kompanije moraju da se što više prilagođavaju i da uče. KZK u svom radu sarađuje sa Narodnom bankom Srbije, Agencijom za borbu protiv korupcije i Upravom za javne nabavke, jer bez zajedničkog rada ne može ništa da se unapredi. Kada su u pitanju visine kazni, one su visoke i njihova glavna uloga je u odvraćanju učesnika na tržištu od kršenja Zakona.

U diskusiji su učestvovali Snežana B. Petrović, Gorica Gajić, Miloje Obradović i Čedomir Radojčić.

Na predlog predsednika, Odbor je većinom glasova utvrdio Predlog zaključka povodom razmatranja Izveštaja o radu Komisije za zaštitu konkurencije za 2017. godinu, koji je sa Izveštajem podneo Narodnoj skupštini, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2019. godine, donela je

ZAKLjUČAK

povodom razmatranja Izveštaja o radu Komisije za zaštitu konkurencije za 2017. godinu

1. Prihvata se Izveštaj o radu Komisije za zaštitu konkurencije za 2017. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2019. godine

NARODNA SKUPŠTINA

PREDSEDNIK

Maja Gojković“

Za izvestioca Odbora i predstavnika predlagača na sednici Narodne skupštine određena je Snežana B. Petrović, predsednik Odbora.

Na predlog predsednika, Odbor je većinom glasova utvrdio Predlog zaključka povodom razmatranja Izveštaja o radu Komisije za zaštitu konkurencije za 2018. godinu, koji je sa Izveštajem podneo Narodnoj skupštini, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i člana 239. stav 3. Poslovnika Narodne skupštine („Službeni glasnik RS“, broj 20/12 - prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2019. godine, donela je

ZAKLjUČAK

povodom razmatranja Izveštaja o radu Komisije za zaštitu konkurencije za 2018. godinu

1. Prihvata se Izveštaj o radu Komisije za zaštitu konkurencije za 2018. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2019. godine

NARODNA SKUPŠTINA

PREDSEDNIK

Maja Gojković“

Za izvestioca Odbora i predstavnika predlagača na sednici Narodne skupštine određena je Snežana B. Petrović, predsednik Odbora

Treća tačka dnevnog reda- **Razno**

Snežana B. Petrović, predsednik Odbora, obavestila je Odbor da je primila poziv za učešće na Ministarskoj konferenciji 2019. godine o Zelenoj ekonomiji, koja će se održati u Taškentu, Uzbekistan, od 8. do 10. jula ove godine. Poziv je uputio Sultan Abdul Rahim, generalni direktor Svetske organizacije za Zelenu ekonomiju.

Sednica je zaključena u 14 časova i 34 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović